લાગી શરત એમ કહેવાની આપણી રીત અંદર રહેલા જુગારી સ્વભાવની એક ઝલક છે. સટ્ટામાં જીતી જવાની વૃત્તિ, વિજયી થવાની તમન્નાનો એક હિસ્સો જ છે. ધારણામાં પણ આપણે જીતી જવા માગીએ છીએ. પત્તા ખુલ્લે તેમાં જીતી જવા માગીએ છીએ. દાવ લગાવીએ તેમાં જીતી જવા માગીએ છીએ. આ ખેલની મજા છે, કેમ કે શરીરમાં એક રોમાંચ દોડી જાય છે. પરિણામ ના આવે ત્યાં સુધીની ઉત્તેજનાનો અનુભવ પણ અનોખો હોય છે. પછી હારી જઈએ છીએ, ત્યારે હતાશા થાય છે, પણ નવી ઘોડી, નવો દાવ… ફરી ઉત્તેજનાના અનુભવ તરફ દોડીએ છીએ. જુગારની લત છોડવી સૌથી અઘરી મનાય છે. સટ્ટો અને બેટિંગ એ પણ એક પ્રકારની લત છે. ક્રિકેટ લોકપ્રિય થવાનું એક કારણ, તેમાં અનેક રીતે રમી શકાતો સટ્ટો છે. શેરબજાર અને વાયદા બજારમાં પણ ગુજરાતી અને મારવાડી વધારે છે, કેમ કે બીજા લડાઈ ના કરી શકનારી સુંવાળી કોમ અહીં લડતની ઉત્તેજનાનો અનુભવ કરી શકે છે.